દરેક એંગલથી જૂદી જ ઝાંય દેખાય. જૂદો જ રંગ દેખાય. જૂદી જ છટા દેખાય. મોટાભાગના લોકોને તો દુવિધા થાય કે કયા કૃષ્ણને ભજવા? પ્રતિજ્ઞા તોડીને રથનું પૈડું ઉઠાવીને ભિષ્મની સામે ધસી જનાર કૃષ્ણને કે દુર્યોધનના સાથળ પર પ્રહાર કરવા માટે ભીમને ઇશારો કરનાર કૃષ્ણને કે ગોપીઓ સાથે રાસ રમનાર કૃષ્ણને કે રણછોડ કૃષ્ણને કે ગીતાનું જ્ઞાન આપનાર કૃષ્ણને ભજવા? મુશ્કેલી એ થાય છે કે કૃષ્ણનાં વિવિધ સ્વરૂપોનો આપણી વિચારધારા, સમય અને માન્યતાઓના ધોરણો અનુસાર મેળ બેસતો નથી. જાણે એકબીજાથી વિરુદ્ધના લાગે. એકબીજાથી તદ્દન ભિન્ન લાગે.